Nõukogu otsus,

12. märts 2001,

ühenduse osaluse kohta rahvusvahelises plii ja tsingi uurimisrühmas

(2001/221/EÜ)

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 133,

võttes arvesse komisjoni ettepanekut

ning arvestades järgmist:

(1) Rahvusvahelise plii ja tsingi uurimisrühma (International Lead and Zinc Study Group, ILZSG) pädevus määrati kindlaks rühma avakoosolekul, mis toimus ÜRO majandus- ja sotsiaalnõukogu egiidi all New Yorgis 1959. aasta mais.

(2) ILZSG tegutseb iseseisvalt sõltumatu ÜROsse kuuluva valitsustevahelise organisatsioonina, mis pakub oma liikmetele:

a) täpset ja õigeaegset teavet plii ja tsingi maailmaturgude kohta ja

b) rahvusvahelist plii- ja tsingikaubandust ning muid liikmesriikidele olulisi seonduvaid küsimusi käsitlevaid regulaarseid valitsustevahelisi konsultatsioone.

(3) ILZSG töö toimub suures osas kuues komitees: alaline komitee, statistika- ja prognoosikomitee, kaevandus- ja sulatusahjuprojektide komitee, ringlussevõtu komitee, rahvusvaheline majanduskomitee ja keskkonnakomitee. Lisaks veel tööstusalane nõuandekomisjon, mis koosneb liikmesriikide plii- ja tsingitööstuse vanemekspertidest ja mille esimeheks on uurimisrühma esimees. Kõnealune komisjon annab uurimisrühma liikmetele nõu ja on avatud konsultatsioonideks.

(4) ÜRO toorainefond tunnustab ILZSGd rahvusvahelise tooraineorganina, mis annab ILZSGle õiguse taotleda arenguprojektidele fondist raha.

(5) Valitsustel ja WTO/GATT lepinguosalistel on palutud teatada ÜRO peasekretärile oma heakskiidust kõnealusele pädevusele ja protseduurireeglitele kooskõlas ILZSG 1. protseduurireegliga.

(6) ILZSGd rahastavad liikmesriikide valitsused. Osamaksu arvutamisel jagatakse üks pool eelarvest võrdselt liikmesriikide vahel ja teine pool jaotatakse proportsionaalselt iga riigi plii- ja tsingikaubanduse kogumahuga.

(7) Mitmed ühenduse liikmesriigid juba osalevad ILZSG töös,

ON VASTU VÕTNUD KÄESOLEVA OTSUSE:

Artikkel 1

Ühendus kiidab heaks rahvusvahelise plii ja tsingi uurimisrühma pädevuse ja protseduurireeglid.

Ühendus annab heakskiitmiskirjad hoiule ÜRO peasekretärile.

Pädevuse ja protseduurireeglite tekstid on lisatud käesolevale otsusele.

Artikkel 2

Nõukogu eesistujal on õigus määrata isikud, kes on volitatud ühenduse nimel heakskiitmiskirjad hoiule andma.

Brüssel, 12. märts 2001

Nõukogu nimel

eesistuja

B. Ringholm

--------------------------------------------------

I LISA

RAHVUSVAHELISE PLII JA TSINGI UURIMISRÜHMA PÄDEVUS [1]

Koosseis

1. Rahvusvahelises plii ja tsingi uurimisrühmas võivad osaleda ÜRO või asjakohaste spetsialiseeritud asutuste liikmete valitsused või üldise tolli- ja kaubanduskokkuleppe lepinguosalised, kes loevad ennast plii ja tsingi tootmisest või tarbimisest või nendega kauplemisest olulisel määral huvitatuks.

Ülesanded

2. Uurimisrühm pakub võimalusi asjakohasteks rahvusvahelist plii- ja/või tsingikaubandust käsitlevateks valitsustevahelisteks konsultatsioonideks ja viib läbi vajalikke uuringuid plii ja tsingi olukorra kohta maailmas, võttes eelkõige arvesse, et on soovitatav anda pidevalt täpset teavet pakkumise ja nõudluse ja nende tõenäolise arengu kohta. Selleks näeb uurimisrühm ette statistika kogumise ja levitamise, kasutades võimaluse piires olemasolevaid allikaid.

3. Vajaduse korral kaalub uurimisrühm võimalikke lahendusi plii- või tsingiturul tekkinud või tekkida võivatele eriprobleemidele või raskustele, millele maailmakaubanduse tavapärase arengu käigus tõenäoliselt lahendust ei leita.

4. Uurimisrühm võib liikmesriikide valitsustele aru anda. Aruanded võivad sisaldada soovitusi ja/või ettepanekuid.

5. Kõnealuse pädevuse kohaldamisel loetakse pliiks ja tsingiks ka jäätmeid, murdu ja/või jääke ning uurimisrühma kindlaksmääratavaid plii- ja tsingitooteid.

Uurimisrühma tegevus

6. Uurimisrühm kohtub aegadel ja kohtades, mis kõigile selle liikmetele sobivad.

7. Uurimisrühm võtab vastu oma ülesannete täitmiseks vajalikud protseduurireeglid.

8. Sekretariaadi suhtes teeb uurimisrühm korraldused, mida ta oma töö nõuetekohaseks tegemiseks vajalikuks peab.

9. Liikmesriikide valitsused osalevad uurimisrühma kulude katmises rühma kindlaksmääratavatel alustel.

10. Uurimisrühm jätkab oma tegevust seni, kuni see on liikmesriikide valitsuste arvates vajalik.

11. Uurimisrühm teeb asjakohased korraldused, et tagada teabevahetus lõikes 1 nimetatud riikide valitsustega, kes on asjast huvitatud, kuid rühmas ei osale, ja asjaomaste valitsusväliste ja valitsustevaheliste organisatsioonidega. Rühm teeb koostööd eelkõige rahvusvahelise toorainekokkuleppe ajutise kooskõlastuskomiteega, kelle ülesanne majandus- ja sotsiaalnõukogu resolutsiooni 557 F (XVIII) kohaselt on kooskõlastada uurimisrühmade ja nõukogude tegevust.

[1] (Välja antud dokumendina LZ/13, 13.9.1960, väljavõttena dokumendist E/conf. 31/1, 6.5.1959, mis sisaldab aruannet rahvusvahelise plii ja tsingi uurimisrühma asutava istungi kohta).

--------------------------------------------------

II LISA

RAHVUSVAHELISE PLII JA TSINGI UURIMISRÜHMA PROTSEDUURIREEGLID

Koosseis

1. reegel

Kõik pädevust käsitleva teksti lõikes 1 nimetatud valitsused, kes soovivad uurimisrühma liikmeks saada, teatavad sellest kirjalikult peasekretärile. Teatis sisaldab asjaomase valitsuse avaldust, et ta loeb ennast plii ja/või tsingi tootmisest või tarbimisest või nendega kauplemisest olulisel määral huvitatuks ja nõustub rühma pädevuse ja protseduurireeglitega.

2. reegel

Uurimisrühma liige võib rühmast igal ajal välja astuda, esitades selleks peasekretärile eelnevalt kirjaliku teatise; väljaastumine jõustub teatises täpsustatud kuupäeval. Väljaastumine ei mõjuta juba tekkinud rahaliste kohustuste täitmist ega anna väljaastuvale valitsusele väljaastumise aasta osamaksu suhtes mingit hinnaalandust.

3. reegel

Peasekretär teatab kõikidele uurimisrühma liikmetele 1. või 2. reegli kohaselt saadud teatistest.

Esindatus

4. reegel

Iga uurimisrühma liige määrab võimaluse korral rühma asukohas elava isiku, kellele adresseeritakse kõik rühma tööd käsitlevad teatised ja muu teave, kuid peasekretäriga võib kokku leppida ka teisiti.

5. reegel

Iga uurimisrühma liige teatab peasekretärile võimalikult kiiresti nende esindajate, asendusliikmete ja nõunike nimed, kelle ta on määranud ennast istungil esindama. Liikmed võivad määrata ka alalise delegatsiooni, kes esindab neid kõikidel istungitel kuni teistsuguse otsuseni.

6. reegel

Kui liige ja territooriumid, mille rahvusvaheliste suhete eest ta vastutav on, moodustavad rühma, mille üks või mitu liiget on põhiliselt huvitatud plii ja tsingi tootmisest ning üks või mitu liiget plii ja tsingi tarbimisest, võib liikme taotluse korral nende territooriumide esindatus uurimisrühmas olla ühine, kuid võivad olla ka eraldi esindused plii ja tsingi tootmisest ja nende tarbimisest huvitatud territooriumidele. Kui territoorium või territooriumide rühm on käesoleva reegli kohaselt eraldi esindatud, käsitatakse seda protseduurireeglite kohaldamisel uurimisrühma liikmena.

Kontaktid

7. reegel

Uurimisrühm teeb asjakohased korraldused, et tagada teabevahetus pädevust käsitleva teksti lõikes 1 nimetatud riikide valitsustega, kes on asjast huvitatud, kuid rühmas ei osale, ja asjaomaste valitsusväliste ja valitsustevaheliste organisatsioonidega.

Uurimisrühm võib kutsuda plii ja tsingiga seotud probleemidest olulisel määral huvitatud asjaomaseid valitsustevaheliste või valitsusväliste organisatsioonide esindajaid oma koosolekutele vaatlejana osalema, kokkuleppel et kõnealune organisatsioon annab ka uurimisrühmale samalaadsed õigused. Vaatleja võib osaleda kõikidel uurimisrühma koosolekutel, kui rühm ei otsusta keelata mõnel konkreetsel koosolekul või mõnes koosolekute seerias osaliselt või tervikuna osalemist, kuid ei või, kui rühm ei otsusta teisiti, osaleda alalise komitee ega selliste komiteede või allkomiteede koosolekutel, kus kõik rühma liikmed ei ole esindatud.

Esimees võib kutsuda vaatlejat osalema uurimisrühma aruteludel mis tahes küsimustes, millest organisatsioon, keda vaatleja esindab, olulisel määral huvitatud on, kuid vaatlejal ei ole õigust hääletada ega ettepanekuid esitada.

Selliste organisatsioonide suhtes kohaldatakse mutatis mutandis uurimisrühma 4., 5., 13., 16., 26., 27. ja 28. protseduurireeglit.

Rahalised kohustused

8. reegel

Uurimisrühma eelarveaasta kestab 1. jaanuarist kuni 31. detsembrini.

9. reegel

Iga uurimisrühma liige tasub aastas osa rühma kuludest vastavalt sissemaksude jaotusele, mis on kehtestatud minimaalse sissemaksu alusel sõltuvalt iga liikme huvist nii plii kui ka tsingi vastu. Iga aasta viimasel regulaarsel istungil kiidab uurimisrühm heaks järgmise aasta eelarve ja igale liikmesriigile kehtestatud osamaksud. Peasekretär teatab igale liikmesriigile viivitamata selle osamaksu suuruse. Osamaks tuleb tasuda 1. jaanuariks. Kui mõni liikmesriik ei ole eelmise kalendriaasta eest oma osamaksu tasunud alalise komitee regulaarseks kevadkoosolekuks, peab ta koosolekul tasumisega viivitamist selgitama. Liikmesriigilt, kelle võlgnevus on suurem kui tema eelneva eelarveaasta osamaks, võetakse hääletamisõigused ära või peatatakse tema liikmesus seniks, kuni ta oma võla tasub.

10. reegel

Liige, kes ühineb uurimisrühmaga eelarveaasta jooksul, tasub tavapärasest aastasissemaksust sellise osa, nagu rühm kindlaks määrab. Uute liikmete osamaksud ei mõjuta olemasolevate liikmete suhtes kõnealusel eelarveaastal kohaldatavaid osamakse.

11. reegel

Liikmete osamaksud tasutakse selle riigi vääringus, kus asub uurimisrühma peakontor. Uurimisrühma rahastamiskorra määrab alalise komitee heakskiidu korral peasekretär ja seda kohaldatakse, kuni rühm otsustab teisiti.

12. reegel

Eelarve vastuvõtmine tähendab eelarves sätestatud kulude heakskiitmist. Üldise eelarve piires ja alalise komitee või selleks määratud organi või alalise komitee ametniku heakskiidul võib ühe eelarvejao assigneeringuid kasutada ka teiste eelarvejagude suhtes. Alaline komitee võib teatava aja tagant määrata isiku või isikud, kes vastutab või vastutavad uurimisrühma kontole raha kandmise eest.

13. reegel

Uurimisrühma vahenditest ei kaeta liikmesriikide delegatsioonide, sealhulgas komiteede või muude rühma organite delegatsioonide reisi- ega elamiskulusid.

Uurimisrühma peakorter

14. reegel

Uurimisrühma peakorter on Londonis, kuni nõukogu ei otsusta teisiti. Uurimisrühm otsustab, kus toimuvad istungid.

Uurimisrühma istungid

15. reegel

Uurimisrühma istungid, välja arvatud need, mille toimumine otsustati eelneval istungil, kutsutakse kokku alalise komitee või rühma esimehe või vähemalt nelja liikme taotluse korral. Kui taotluse põhjuseks on küsimuse kiireloomulisus, esitatakse taotlusega koos ka asjakohased põhjendused.

16. reegel

Peasekretär saadab uurimisrühma liikmete määratud esindajatele kirjaliku teatise iga istungi kuupäeva kohta koos istungi päevakorra eelnõuga. Teatis koos päevakorra eelnõuga saadetakse vähemalt 35 päeva enne istungi algust. Kui istung kutsutakse kokku küsimuse kiireloomulisuse tõttu, saadetakse teatis koos päevakorra eelnõuga vähemalt 15 päeva enne istungit ja teatisele lisatakse istungi kokkukutsumise põhjused.

Päevakorra eelnõu

17. reegel

Iga istungi päevakorra eelnõu valmistab ette peasekretär, konsulteerides uurimisrühma esimehega. Kui uurimisrühma liige soovib, et rühma istungil arutataks mõnd konkreetset küsimust, teatab ta sellest võimaluse korral peasekretärile 60 päeva enne istungi algust, lisades teatisele kirjaliku selgituse. Lõplik otsus päevakorra kohta tehakse uurimisrühma istungil.

Esimees ja aseesimees

18. reegel

Uurimisrühmal on esimees ja kaks aseesimeest, kes valitakse üheks kalendriaastaks ja keda võib uuesti valida. Valimised kalendriaastaks peetakse eelneva kalendriaasta jooksul asjakohasel koosolekul, kuid kui valimisi ei toimu, jätkavad esimees ja aseesimehed ametis seni, kuni nende ametijärglased on valitud ja ametisse astunud.

19. reegel

Esimehe või esimehena tegutseva aseesimehe ülesanded on järgmised:

a) olla istungite eesistujaks ja neid juhatada;

b) avada ja lõpetada kõiki uurimisrühma istungeid;

c) juhatada koosolekutel arutelusid, tagada protseduurireeglite jälgimine, anda sõna ja kui 20. reeglist ei tulene teisiti, otsustada reglemendi üle;

d) konsulteerida uurimisrühmaga, teatada otsustest ja kui on vaja hääletada, panna küsimus hääletusele ja teatada hääletuse tulemusest.

Uurimisrühma reglement

20. reegel

Mis tahes teemat käsitlevate arutelude käigus võib iga esindaja tõstatada reglemendialase küsimuse ja taotleda läbirääkimiste lõpetamist või katkestamist. Sellisel juhul teeb esimees viivitamata teatavaks oma otsuse, mis jääb kehtima, kui seda uurimisrühma koosolekul ei tühistata.

21. reegel

Uurimisrühma koosolekutel vajalik kvoorum on rühmaliikmete enamus.

22. reegel

Kõik uurimisrühma koosolekud on kinnised, kui rühm ei ole otsustanud teisiti.

23. reegel

Tavaliselt tehakse otsused pärast liikmetega konsulteerimist ja ilma hääletamata. Kui eelarvet, eelarveparandusi ja uurimisrühma pädevuse või käesoleva reegli muutmist käsitlevate otsuste puhul taotletakse hääletamist, on nõutav istungil osalevate ja hääletavate liikmete kahekolmandikuline häälteenamus. Hääletatakse vastavalt taotlusele käetõstmisega, nimeliselt või salajase hääletuse teel. Kui hääletamist taotletakse muude otsuste puhul, piisab lihthäälteenamusest.

24. reegel

Esimees või tema kohustes tegutsev aseesimees ei hääleta, kuid võib määrata oma delegatsioonist mõne muu liikme enda asemel hääletama.

25. reegel

Alalise komitee esimees võib ette näha, et uurimisrühm võtaks mõnd küsimust käsitlevad otsused vastu kirjavahetuse teel. Selleks saadetakse liikmetele teatis, milles neid üles kutsutakse andma oma hääl kindlaksmääratud aja jooksul, mis on vähemalt 21 päeva. Teatises on selgelt välja toodud käsiteldav küsimus ja ettepanekud, mille poolt või vastu liikmeid hääletama kutsutakse. Peasekretär teatab langetatud otsusest kindlaksmääratud ajavahemiku jooksul kõikidele liikmetele. Kui nelja liikme vastused sisaldavad vastuväiteid kirjavahetuse teel toimuvale hääletamisprotseduurile, hääletamist ei toimu ja küsimus otsustatakse uurimisrühma järgmisel istungil.

Ametlikud keeled ja töökeeled

26. reegel

Uurimisrühma ametlikud keeled ja töökeeled on inglise, prantsuse, vene ja hispaania keel. Mõnes muus keeles rääkida sooviv esindaja peab tagama sünkroontõlke ühesse töökeelde.

Kõik uurimisrühma dokumendid tõlgitakse kõnealusesse nelja töökeelde.

27. reegel

Koosolekute protokollid koosnevad arutelude lühikokkuvõttest, mis on alguses esialgne. Kui mõni delegatsioon soovib esialgses protokollis kajastuvaid seisukohti muuta, teatatakse muudatustest peasekretärile 21 päeva jooksul alates protokolli avaldamisest ja pärast seda ei või protokolli enam muid parandusi teha, kui uurimisrühm neid oma järgmisel istungil heaks ei kiida.

28. reegel

Uurimisrühma valdusesse kuuluv teave, aruanded arutelude kohta ja muud uurimisrühma ja selle eri komiteede ja muude organite dokumendid on konfidentsiaalsed, kuni ja kui rühm või vajaduse korral alaline komitee teisiti ei otsusta.

Alaline komitee

29. reegel

Uurimisrühm moodustab alalise komitee, mis koosneb nendest rühmaliikmetest, kes on teatanud peasekretärile oma soovist komitee töös osaleda. Komitee tööga seotud dokumendid jagatakse iga komiteeliikme määratud isikule.

Alaline komitee valib omale esimehe ja aseesimehed.

Komitee sekretärina tegutseb peasekretär või tema määratud ametnik.

Komitee tuleb kokku vähemalt kaks korda aastas ja võtab vastu oma protseduurireeglid.

30. reegel

Alaline komitee jälgib pidevalt plii ja tsingi olukorda ja annab uurimisrühmale vajalikke soovitusi. Samuti täidab komitee muid ülesandeid, mida uurimisrühm võib talle delegeerida. Lisaks vastutab ta sekretariaadi töö, eelarveprojekti ettevalmistamise ja muude 12. reeglis ettenähtud rahaliste meetmete eest. Kõikidest uurimisrühma nimel tehtud rahalistest tehingutest teatatakse regulaarselt komiteele.

Muud komiteed

31. reegel

Uurimisrühm võib moodustada muid vajalikuks peetavaid komiteesid või organeid vastavalt tingimustele, mille ta ise kindlaks määrab.

Sekretariaat

32. reegel

Uurimisrühmal on sekretariaat, mis koosneb peasekretärist ja muust vajalikust personalist. Sekretariaat määratakse või võetakse ametisse uurimisrühma määratavas korras.

33. reegel

Peasekretär vastutab kõikide sekretariaadi ülesannete, sealhulgas uurimisrühma ja selle komiteede teenindamise eest, kui uurimisrühm ei otsusta sekretariaati käsitlevates otsustes teisiti.

Muutmine

34. reegel

Neid reegleid võib muuta uurimisrühma otsusega, mis tehakse kooskõlas 23. reegliga.

(Dokument LZ/161, 26.9.1977, läbi vaadatud dokumentide LZ/58, 13.11.1964, LZ/15, 10.10.1960 ja LZ/9, 3.8.1960 alusel).

--------------------------------------------------